KIRJALLINEN KYSYMYS P-0499/00 esittäjä(t): Christopher Huhne (ELDR) komissiolle. Autojen hintaerot.



Virallinen lehti nro 303 E , 24/10/2000 s. 0200 - 0201



KIRJALLINEN KYSYMYS P-0499/00 esittäjä(t): Christopher Huhne (ELDR) komissiolle (17. helmikuuta 2000) Aihe: Autojen hintaerot Katsooko komissio, että merkittävästi korkeammat autojen hinnat Yhdistyneessä kuningaskunnassa johtuvat autojen tuottajien ja/tai myyjien yhdessä sopimista menettelytavoista, ja että siksi tulisi pikaisesti tarkistaa nykyisessä asetuksessa säädettyä ryhmäpoikkeusta kilpailusäännöistä. Jos asia ei komission mukaan ole näin, miten se selittää tämän uusien autojen merkittävän ja pysyvän hintaeron, joka on huomattavasti suurempi kuin luku, joka mainittiin komission julkaisemassa asetukseen (ETY) N:o 123/85(1) liittyneessä tiedonannossa? (1) EYVL L 15, 18.1.1985, s. 16. Mario Montin komission puolesta antama vastaus (8. maaliskuuta 2000) Autojen jälleenmyyntiä koskeva ryhmäpoikkeus perustuu perustamissopimuksen 85 artiklan 3 kohdan soveltamisesta moottoriajoneuvojen jälleenmyyntiä ja huoltopalvelua koskevien sopimusten ryhmiin 28 päivänä kesäkuuta 1995 annettuun komission asetukseen (EY) N:o 1475/95(1), joka on voimassa 30 päivään syyskuuta 2002 saakka. Asetuksen 11 artiklassa säädetään, että komissio arvioi säännöllisesti asetuksen soveltamista erityisesti siltä osin, miten poikkeuksen alainen jakelujärjestelmä vaikuttaa kuluttajille tarjottavien palvelujen laatuun ja tavaroiden hintoihin eri jäsenvaltioissa. Tätä tarkoitusta varten komissio on vuodesta 1993 arvioinut autojen hintaeroja kahdesti vuodessa laadittavassa kertomuksessa(2). Asetuksen 11 artiklassa säädetään lisäksi, että komissio laatii kertomuksen asetuksen arvioimisesta viimeistään 31 päivänä joulukuuta 2000. Pitää paikkansa, että komissio on havainnut vuodesta 1997 alkaen suuria hintaeroja Yhdistyneen kuningaskunnan ja muiden jäsenvaltioiden autonhintojen välillä. Tilanteeseen on osittain vaikuttanut Englannin punnin vahvuus, kun taas osa on seurausta siitä, että Yhdistyneessä kuningaskunnassa myytävissä autoissa ratti on oikealla puolella. Toisaalta korkean autoveron jäsenvaltioissa autojen verottomat hinnat ovat halpoja. Tämä voi olla vaikuttamassa keinotekoisten hintaerojen syntymiseen suhteessa Yhdistyneen kuningaskunnan kaltaisiin maihin, joissa tällaisia veroja ei ole. Komission mielestä hinnoittelun lisääntynyt avoimuus, jota se on autonhintavertailuillaan edistänyt, sekä euron käyttöönotto johdattavat Yhdistyneen kuningaskunnan kuluttajia ostamaan autonsa muista jäsenvaltioista. Tällainen kehitys on tärkeä markkinatekijä, joka edistää hintojen yhtenäistämistä yhteisössä. Komissio on suorittanut toimia tämän kuluttajien vapauden turvaamiseksi, kuten oma-aloitteisia menettelyjä eräitä autonvalmistajia vastaan ja toteutuneen esityksen autoteollisuudelle kuluttajien puhelinneuvonnasta. Esimerkiksi komissio asetti 28. tammikuuta 1998 Volkswagenille 102 miljoonan euron sakon rajoittavista käytännöistä, joilla tämä pyrki kieltämään jälleenmyyjiään myymästä autoja vientiin toisten jäsenvaltioiden kansalaisille. Samanlaisia tutkimuksia on vireillä muiden autonvalmistajien osalta. Komission tiedonannossa EY:n perustamissopimuksen 85 artiklan 3 kohdan soveltamisesta tiettyjen moottoriajoneuvoryhmien jakelu- ja huoltosopimuksiin joulukuun 12 päivänä 1984 annetusta asetuksesta (ETY) N:o 123/85(3), johon arvoisa kysyjä viittaa, määritellään edellytykset, joiden vallitessa komissio voi kumota ryhmäpoikkeuksen. Siinä todetaan muun muassa huomattavat hintaerot jäsenvaltioiden välillä merkittävänä ajanjaksona sekä edellytetään komission näissä tapauksissa osoittavan hintaerojen johtuvan pääasiallisesti autonjakelua koskevasta ryhmäpoikkeuksesta. Tiedonannossa tarkoitettuja hintaeroja suuremmat erot eivät sinänsä ole riittävä osoitus ryhmäpoikkeuksen kumoamisen tarpeellisuudesta. Arviointikertomuksen odotetaan valottavan hintaerojen syitä ja poikkeuksen alaisen jakelujärjestelmän vaikutusta autojen hintoihin. Britannian kilpailuviranomaiset viimeistelevät raporttia, joka antanee yksityiskohtaista tietoa hintaeroista Yhdistyneen kuningaskunnan markkinoiden osalta. Näihin tuloksiin tutustumisen sekä oman kertomuksensa valmistumisen jälkeen komissiolla on edellytykset määritellä, mihin toimenpiteisiin on aihetta ryhtyä. Kertomus asetuksen (EY) N:o 1475/95 soveltamisesta muodostaa perustan tulevalle keskustelulle autojen jälleenmyyntiä koskevasta sääntelykehyksestä nykyisen asetuksen voimassaolon päätyttyä. (1) EYVL L 145, 29.6.1995. (2) Tuorein niistä on IP/00/121, 7.2.2000. (3) EYVL C 17, 18.1.1985.